เอกสารแนบท้าย 3

วันที่ 26 กุมภาพันธ์ พ.ศ. 2547

คณะกรรมการบริษัท

บริษัท โนเบิล ดีเวลลอปเมนท์ จำกัด (มหาชน)

ชั้น 19 อาคารต้นสน ทาว์เวอร์

เลขที่ 900 ถนนเพลินจิต

ปทุมวัน กรุงเทพฯ 10330

เรื่อง ระบบการควบคุมภายใน

เรียน คณะกรรมการบริษัท โนเบิล ดีเวลลอปเมนท์ จำกัด (มหาชน)

ในการวางแผนและการปฏิบัติงานตรวจสอบงบการเงินของบริษัท โนเบิล ดีเวลลอปเมนท์ จำกัด
(มหาชน) สำหรับปีสิ้นสุดวันที่ 31 ธันวาคม พ.ศ. 2546
ข้าพเจ้าได้ทำความเข้าใจเกี่ยวกับระบบการควบคุมภายในของบริษัทโดยมีวัตถุประสงค์เพื่อกำหนดลักษณะ
ระยะเวลา
และขอบเขตของวิธีการตรวจสอบที่จะใช้ในการรวบรวมหลักฐานเพื่อแสดงความเห็นต่องบการเงิน
มิใช่เพื่อวัตถุประสงค์ในการแสดงความเห็นเกี่ยวกับระบบการควบคุมภายใน

ฝ่ายบริหารของบริษัท โนเบิล ดีเวลลอปเมนท์ จำกัด (มหาชน)
มีความรับผิดชอบในการจัดให้มีนโยบายและวิธีการปฏิบัติเกี่ยวกับระบบการควบคุมภายใน
เพื่อช่วยให้บรรลุวัตถุประสงค์ของผู้บริหารที่จะให้เกิดความมั่นใจเท่าที่จะสามารถทำได้ว่าการดำเนินธุรกิจเป็นไปอย่างมีระเบียบและมีประสิทธิภาพ
ซึ่งรวมถึงการปฏิบัติตามนโยบายของผู้บริหาร การป้องกันรักษาทรัพย์สิน
การป้องกันและการตรวจพบทุจริตและข้อผิดพลาด ความถูกต้องและครบถ้วนของการบันทึกบัญชี
และการจัดทำข้อมูลทางการเงินที่เชื่อถือได้อย่างทันเวลา

เนื่องจากระบบการควบคุมภายในมีข้อจำกัดสืบเนื่อง ดังนั้น
ข้อผิดพลาดและรายการผิดปรกติอาจเกิดขึ้นซึ่งระบบไม่สามารถตรวจพบได้
นอกจากนี้การประเมินระบบการควบคุมภายในว่ายังเพียงพอสำหรับอนาคตหรือไม่นั้น
วิธีการควบคุมภายในดังกล่าวมีความเสี่ยงว่าอาจไม่เพียงพอ
เนื่องจากสถานการณ์ในอนาคตที่เปลี่ยนแปลงไปหรือประสิทธิผลของการออกแบบ
นโยบายและวิธีการปฏิบัติเกี่ยวกับระบบการควบคุมภายในอาจบกพร่อง

อย่างไรก็ตามจากการพิจารณาระบบการควบคุมภายในดังกล่าว ข้าพเจ้ามิได้พบสถานการณ์ใด ๆ
เกี่ยวกับการควบคุมภายในของบริษัท
ซึ่งข้าพเจ้าพิจารณาแล้วเห็นว่าเป็นจุดอ่อนที่มีสาระสำคัญตามมาตราฐานการสอบบัญชีหมวดรหัส 400
– การประเมินความเสี่ยงในการสอบบัญชีกับการควบคุมภายใน
จุดอ่อนที่มีสาระสำคัญตามที่กล่าวถึงในมาตรฐานการสอบบัญชีดังกล่าว หมายถึง
จุดอ่อนในระบบการควบคุมภายในที่อาจมีผลกระทบที่เป็นสาระสำคัญต่องบการเงิน

รายงานฉบับนี้ออกเพื่อใช้เป็นข้อมูลสำหรับ คณะกรรมการตรวจสอบ คณะกรรมการและผู้บริหารของ
บริษัท โนเบิล ดีเวลลอปเมนท์ จำกัด (มหาชน)
และคณะกรรมการตลาดหลักทรัพย์แห่งประเทศไทยเพื่อใช้เป็นหลักฐานประกอบแบบ 56-1 เท่านั้น
จึงไม่เหมาะสมที่จะนำไปใช้เพื่อวัตถุประสงค์อื่น

ขอแสดงความนับถือ

บุญมี งดงามวงศ์

ผู้สอบบัญชีรับอนุญาต เลขที่ 3637

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

เอกสารแนบท้าย 4

รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท โนเบิล ดีเวลลอปเมนท์ จำกัด (มหาชน)
ประกอบด้วยกรรมการอิสระจำนวน 3 ท่าน โดยมี นางบุญเพิ่ม เจียมธีระนาถ
เป็นประธานกรรมการตรวจสอบ นายณรงค์ เตชะไชยวงศ์ และ นายสุรเชษฐ์ สุบุญสันธ์
เป็นกรรมการตรวจสอบ

คณะกรรมการตรวจสอบมีขอบเขต หน้าที่และความรับผิดชอบ
ตามขอบเขตการดำเนินงานของคณะกรรมการตรวจสอบ
ซึ่งเป็นไปตามข้อกำหนดของตลาดหลักทรัพย์แห่งประเทศไทย
ซึ่งประกอบด้วยดูแลรายงานทางการเงินให้ถูกต้อง ครบถ้วนและเชื่อถือได้
ดูแลระบบการควบคุมภายในให้เหมาะสมและมีประสิทธิภาพพร้อมทั้งแสดงความเห็นเกี่ยวกับความเพียงพอของระบบการควบคุมภายใน
พิจารณาคัดเลือกและเสนอแนะแต่งตั้งผู้สอบบัญชีภายนอกและค่าสอบบัญชี
ดูแลให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์ และกฎหมายที่เกี่ยวข้อง
การพิจารณาและสอบทานการเปิดเผยข้อมูลเกี่ยวกับรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความครบถ้วนและถูกต้อง
จัดทำรายงานการกำกับดูแลกิจการของคณะกรรมการตรวจสอบ
และปฏิบัติภาระกิจอื่นใดตามที่คณะกรรมการบริษัทฯ
มอบหมายด้วยความเห็นชอบของคณะกรรมการตรวจสอบ

ในปี 2546 คณะกรรมการตรวจสอบได้มีการประชุมรวม 4 ครั้ง
เพื่อตรวจตราและกำกับดูแลกิจการตามขอบเขต หน้าที่และความรับผิดชอบที่ได้รับมอบหมาย
นอกจากนี้คณะกรรมการตรวจสอบยังได้ประชุมหารือร่วมกับผู้สอบบัญชีของบริษัท คือ บริษัท
ไพร้ซ์วอเตอร์เฮาส์คูเปอร์ส เอบีเอเอส จำกัด เพื่อทราบข้อสังเกตและแลกเปลี่ยนความคิดเห็น
เพื่อประเมินคุณภาพและความถูกต้องของงบการเงินรายไตรมาสและงบการเงินประจำปีที่จัดทำโดยฝ่ายบริหาร
ตลอดจนความเพียงพอของการเปิดเผยข้อมูลโดยเฉพาะอย่างยิ่งรายการที่เกี่ยวโยงกันและรายการที่อาจมีความขัดแย้งทางผลประโยชน์
รวมทั้งเพื่อประเมินประสิทธิผล
ความเพียงพอและความเหมาะสมของระบบการควบคุมภายในของบริษัท

จากการปฏิบัติหน้าที่ตามขอบเขตและความรับผิดชอบของคณะกรรมการตรวจสอบ
พร้อมทั้งประชุมหารือร่วมกับผู้สอบบัญชีและฝ่ายบริหาร
คณะกรรมการตรวจสอบไม่พบรายการใดที่มีนัยสำคัญที่อาจมีผลกระทบต่อฐานะการเงินและผลการดำเนินงานที่ไม่ถูกเปิดเผยในงบการเงิน
รวมถึงไม่พบสถานการณ์ใดเกี่ยวกับระบบการควบคุมภายในที่เป็นจุดอ่อนอย่างมีสาระสำคัญที่จะกระทบถึงความถูกต้องและความน่าเชื่อถือของงบการเงินของบริษัท

  (นางบุญเพิ่ม เจียมธีระนาถ)

ประธานกรรมการตรวจสอบ

  26 กุมภาพันธ์ 2547